CELEX: 32015R0802
Language: lt
Date: 2015-05-19 00:00:00
Title: 2015 m. gegužės 19 d. Tarybos reglamentas (ES) 2015/802, kuriuo sustabdomas autonominių Bendrojo muitų tarifo muitų taikymas tam tikroms sunkiosioms alyvoms ir panašiems produktams

23.5.2015   
            
            
               LT
            
            
               Europos Sąjungos oficialusis leidinys
            
            
               L 128/2
            
         TARYBOS REGLAMENTAS (ES) 2015/802
   2015 m. gegužės 19 d.
   kuriuo sustabdomas autonominių Bendrojo muitų tarifo muitų taikymas tam tikroms sunkiosioms alyvoms ir panašiems produktams
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 31 straipsnį,
   atsižvelgdama į Europos Komisijos pasiūlymą,
   kadangi:
   
               (1)
            
            
               pagal Kombinuotosios nomenklatūros, išdėstytos Tarybos reglamento (EEB) Nr. 2658/87 (1) I priede, 2710 poziciją, autonominių Bendrojo muitų tarifo muitų (toliau – muitai) taikymas tam tikroms alyvoms ir panašiems produktams, kurių nearomatinių sudėtinių dalių masė yra didesnė už aromatinių sudėtinių dalių masę, sustabdytas su sąlyga, kad tas alyvas ir panašius produktus numatoma perdirbti naudojant specifinius procesus ir kad joms taikoma Komisijos reglamente (EEB) Nr. 2454/93 (2) nustatyta galutinio vartojimo procedūra (toliau – galutinio vartojimo procedūra);
            
         
               (2)
            
            
               iki 2013 m. balandžio 3 d.2710 pozicijai taip pat buvo priskiriamos tam tikros alyvos ir panašūs produktai, kurių aromatinių sudėtinių dalių masė yra didesnė už nearomatinių sudėtinių dalių masę (toliau – sunkiosios alyvos ir panašūs produktai), todėl jiems neribotą laikotarpį buvo taikomas bemuitis režimas;
            
         
               (3)
            
            
               tačiau nuo 2013 m. balandžio 4 d. tos sunkiosios alyvos ir panašūs produktai buvo priskirti 2707 pozicijai ir jiems bemuitis režimas nebuvo taikomas;
            
         
               (4)
            
            
               Pagal Tarybos reglamentą (ES) Nr. 1387/2013 (3) autonominių muitų taikymas toms sunkiosioms alyvoms ir panašiems produktams laikinai sustabdytas nuo 2014 m. liepos 1 d.;
            
         
               (5)
            
            
               vis dėlto, kadangi Sąjungoje tokios sunkiosios alyvos ir panašūs produktai nėra tiekiami, minėtas autonominių muitų taikymo laikinas sustabdymas turėjo būti taikomas be pertrūkio laikotarpiu nuo 2013 m. balandžio 4 d. iki 2014 m. birželio 30 d. su sąlyga, kad buvo numatoma tas sunkiąsias alyvas ir panašius produktus panaudoti kaip naftos perdirbimo gamyklų žaliavą ir perdirbti naudojant specifinius procesus ir taikytos galutinio vartojimo procedūros;
            
         
               (6)
            
            
               todėl siekiant tinkamai užtikrinti autonominių muitų taikymo tiems sunkiųjų alyvų ir panašiems produktams, kurie klasifikuojami priskiriant KN kodą 2707 99 99, laikino sustabdymo naudą, laikinas sustabdymas turėtų būti taikomas atgaline data nuo 2013 m. balandžio 4 d. iki 2014 m. birželio 30 d.;
            
         
               (7)
            
            
               siekiant įgyvendinti tokį autonominių muitų taikymo sustabdymą atgaline data, atitinkamo galutinio vartojimo leidimas, kaip nustatyta Reglamento (EEB) Nr. 2454/93 294 straipsnio 3 dalyje, taip pat turėtų būti taikomas atgaline data nuo 2013 m. balandžio 4 d.,
            
         PRIĖMĖ ŠĮ REGLAMENTĄ:
   1 straipsnis
   Autonominių muitų taikymas sunkiosioms alyvoms ir panašiems produktams, kurie klasifikuojami priskiriant KN kodą 2707 99 99 ir kuriuos numatyta panaudoti kaip naftos perdirbimo gamyklų žaliavą ir perdirbti naudojant vieną iš specifinių procesų, aprašytų Reglamento (EEB) Nr. 2658/87 I priede pateiktos Kombinuotosios nomenklatūros antros dalies 27 skirsnio 5 papildomoje pastaboje, sustabdomas 2013 m. balandžio 4 d.–2014 m. birželio 30 d. laikotarpiu su sąlyga, kad laikomasi Reglamento (EEB) Nr. 2454/93 291–300 straipsniuose nustatytų galutinio vartojimo procedūrų taisyklių.
   Pirmos dalies tikslais Reglamento (EEB) Nr. 2454/93 294 straipsnio 3 dalyje nustatytas galutinio vartojimo leidimas gali būti taikomas atgaline data nuo 2013 m. balandžio 4 d., jei tenkinamos visos sąlygos, išdėstytos to reglamento 294 straipsnio 3 dalyje.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. gegužės 19 d.
      
         
            Tarybos vardu
         
         
            Pirmininkas
         
         E. RINKĒVIČS
      
   
   
      (1)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
   
      (2)  1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (OL L 253, 1993 10 11, p. 1).
   
      (3)  2013 m. gruodžio 17 d. Tarybos reglamentas (ES) Nr. 1387/2013, kuriuo sustabdomas autonominių Bendrojo muitų tarifo muitų taikymas tam tikriems žemės ūkio ir pramonės produktams ir panaikinamas Reglamentas (ES) Nr. 1344/2011 (OL L 354, 2013 12 28, p. 201).